
                           РЕПУБЛИКА БЪЛГАРИЯ
 ИНСПЕКТОРАТ КЪМ ВИСШ СЪДЕБЕН СЪВЕТ
 гр. София 1301, ул. „Георг Вашингтон” № 17, тел.факс 989 48 66
ДО

Г-Н КОНСТАНТИН ПЕНЧЕВ
ПРЕДСЕДАТЕЛ НА
ВЪРХОВНИЯ АДМИНИСТРАТИВЕН СЪД
С  И  Г  Н  А  Л

от   ИНСПЕКТОРАТ  към  ВСС 

на основание чл. 54, ал. I, т. 4 от ЗСВ

УВАЖАЕМИ ГОСПОДИН ПЕНЧЕВ,

Инспекторатът към Висшия съдебен съвет има правомощието, на основание чл. 54, ал. I, т. 4 от ЗСВ да сигнализира компетентните органи за отправяне на искане за приемане на тълкувателни решения или тълкувателни постановления, при констатирана противоречива съдебна практика, установена при осъществяване на дейността си по чл. 54, ал. I, т. 4 от ЗСВ.

Предвид Вашите правомощия по чл. 125 от ЗСВ, Ви сигнализираме за противоречива и неправилна съдебна практика по прилагането на чл. 168 от АПК; чл. 196 във вр. с чл. 189, ал. 2 от ГПК /отм./, респ. чл. 258, във вр. с чл. 236, ал. 2 от ГПК; чл. 33, ал. 2 от ЗАП и чл. 95 от ЗК.

При анализиране на мотивите на влезли в сила съдебни решения № 7439/19.06.2008 г. и № 9622/24.09.2008 г., постановени по адм. д. № 4602/2008 г., както и на други съдебни актове и решения на Комисия за защита на конкуренцията, по прилагането на Закона за концесиите /отменен и действащ/, констатирахме:
Противоречива съдебна практика, която може да се раздели, в групи, както следва:

I. По прилагането на чл. 168 от АПК, аналогичен с чл. 33, ал. 2 от ЗАП /отм./
1. В някои съдебни актове /Приложение №1/, се приема, че при обжалването на окончателното решение за определяне на концесионер, разпоредбата на чл. 168 от АПК не следва да бъде прилагана, по отношение на  предходните актове и  действия  на концедента, както и по отношение на всички участници в производството. Характерното за тази група е, че самата норма не се прилага еднакво в рамките на едно производство, за страните в него.
2. В друга група съдебни актове /Приложение № 2/, се прилага нормата на чл. 168 от АПК/ аналогична на чл. 33, ал. 2 от ЗАП/.

II. По прилагането на чл. 196 във вр. с чл. 189, ал. 2 от ГПК/отм./, аналогичен с чл. 258 във вр. с чл. 236, ал. 2 от ГПК. Допустимо ли е обжалване на мотиви на съдебно решение 
1. В една част от съдебните актове /Приложение № 3/, се приема, че само мотивите на решението могат да бъдат предмет на обжалване.

2. В друга част на съдебните актове /Приложение № 4/,се приема, че страната не може да обжалва само мотивите на решението, когато то я удовлетворява като резултат;

III. По прилагането на чл. 83, ал. 1 от ЗК и чл. 95 от ЗК, във връзка с констатираната противоречива практика по т. I и по т. II, отнасяща се до общи процесуално правни норми.
Действащият Закон за концесиите /обн. ДВ бр. 36 от 02.05.2006 год./, в сила от 01.07.200 6год., въвежда нови моменти по обжалването:

1. По отношение на актовете, подлежащи на обжалване;

Чл. 83, ал. 1 от ЗК - всяко решение, действие или бездействие на комисията или на длъжностно лице в процедурата по предоставянето на концесия подлежи на обжалване относно неговата законосъобразност пред Комисията за защита на конкуренцията /КЗК/;

2.По отношение на органите, пред които се обжалва:

- пред особен /специализиран/ административен орган - КЗК;

- решенията на КЗК, пред Върховен административен съд /чл. 95 от ЗК/, чието решение е окончателно;

3. По отношение на лицата, които имат право да обжалват;

4. По отношение на обхвата на контрола;

Производствата и пред двете инстанции се разглеждат по правилата на АПК, като за неуредените отношения на основание чл. 144 от АПК, се прилагат разпоредбите на ГПК.

Режимът на обжалване, определен със ЗК е почти тъждествен, с този  по Закона за обществените поръчки /ЗИД на ЗОбП, пуб. ДВ бр. 37 от 05.05.2006 г., в сила от 01.07.2006 г./

Законът за концесиите и Законът за обществените поръчки регламентират отношения с изключително голям държавен и обществен интерес. В процедурите и по двата закона участвуват сериозни български и чуждестранни инвеститори. Констатираната противоречива съдебна практика по повод на тези правоотношения, както и сравнително новия нормативен ред по обжалването по ЗК и ЗОбП, изискват навременно и еднакво прилагане на законите.
С оглед на изложеното е необходимо да се издаде тълкувателно решение по следните въпроси:

I. Актове, действия и бездействия по Закон за концесиите, подлежащи на обжалване. Стабилност.

1. Може ли участник, допуснат до участие, да обжалва решение на концедента, в частта, с която са допуснати до участие други участници;
2. Окончателни ли са решенията, действията и бездействията на концедента, ако не са обжалвани по реда на чл. 83 от Закон за концесиите /ЗК/;

3. Подлежат ли актовете по т. I-2 на контрол, в производството по обжалване на решението за определяне на концесионер от:

- Комисията за защита на конкуренцията ;

- Върховен административен съд;

4. Допустимо ли е обжалване само на мотиви на решение по реда на чл. 83, ал. 1 и по реда на чл. 95 от ЗК;
II. Страни в производството по обжалване по реда на чл. 83, ал. 1 и по реда на чл. 95 от ЗК.
1. Комисия по защита на конкуренцията, страна ли е в производството по обжалване по реда на чл. 95 от ЗК;

2. Кои са заинтересовани страни в производството по чл. 83, ал. 1 от ЗК пред КЗК;
3. Кои са заинтересованите страни в производството по чл. 95 от ЗК, при обжалване на решение, с което е определен концесионер; Заинтересована страна ли е участник, който е отстранен от участие, обжалвал е решението по отстраняването и с влязло в сила решение е възстановен за участие, но не е участвал  в крайното решение по определянето на концесионер; Допустимо ли е такъв участник да подава молба за отмяна на решението на някое от основанията, посочени в чл. 239 от АПК или по реда на чл. 245 от АПК.

4. При уважена молба за отмяна по чл. 245 от АПК, от какъв етап ще започне процедурата по определянето на концесионер и с кои страни- участници;

III. Обхват на контрола по законосъобразност.
1. Приложима ли е разпоредбата на чл. 168 от АПК в производството по чл. 83, ал. 1 от ЗК и следва ли контрола по законосъобразност да обхване предложенията на всички участници в процедурата.

2. Приложима ли е разпоредбата на чл. 168 от АПК в производството по чл. 95 от ЗК.
3. Когато е обжалвано решение  по определяне на концесионер и има наложена временна мярка „Спиране”, какви са правомощията на КЗК и на съда, предвид  разпоредбите на чл. 91, ал. 1, т. 2 от ЗК и на чл. 91, ал. 2 от ЗК;

Приложение I:

1. Решение № 7439/19.06.2008 г., постановено по адм. д. № 4602/2008 г. на четвърто отделение на Върховен административен съд;

2. Решение № 9622/24.09.2008 г., постановено по адм. д. № 4602/2008 г. на четвърто отделение на Върховен административен съд;
3. Определение № 8236 от 21.07.2006 год. по адм. д. № 6641/2006 г., състав на четвърто отделение на ВАС;

4. Определение № 8579/08.09.2006 г. по адм. д. № 7493/2006 г., Петчленен състав –I- ва колегия на ВАС;
Приложение II:

1. Решение № 9148 от 20.10.2005 г., постановено по адм. д.№ 9148/2005 г. на Четвърто отделение на Върховен административен съд;

2. Решение № 978/27.01.2006 год. по адм. д. № 10472/2005 г. Петчленен състав - I колегия на Върховен административен съд;

Приложение III:

1. Решение № 7439/19.06.2008 г., постановено по адм. д. № 4602/2008 г. на четвърто отделение на Върховен административен съд /приложено в приложение I/;
2. Постановление № 1 от 10.11.1985 г. на Пленум на ВС;

Приложение IV:
1. Тълкувателно решение № 1 от 04.01.2001 г. на ВКС, по г. д.№ 1/2000 г. на ОСГК;
2. Решение № 1874/28.03.2000 г. на ВАС, по адм. д.№ 7890/1999 г. на II-отделение;
Приложение V:

1. АКТ с резултати от извършена проверка, съставен на основание Заповед  № 161 от 10.10.2008 г. на Главния инспектор на Инспектората към ВСС, в който се съдържат и допълнителни мотиви по отправения сигнал.
ИНСПЕКТОР:

/Незабравка Стоева/










